KLASA: 034-05/24-01/77

URBROJ: 711-02-01/03-2024-02

Zagreb, 14. lipnja 2024.

**Ivan Madunić**

**vršitelj dužnosti ravnatelja Agencije za osiguranje radničkih tražbina**

**Predmet: mišljenje na zahtjev obveznika Ivana Madunića, ravnatelja Agencije za**

**osiguranje radničkih tražbina**

*-* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je 21. svibnja 2024. zaprimilo zahtjev za mišljenjem koji je podnio obveznik Ivan Madunić, ravnatelj Agencije za osiguranje radničkih tražbina.

Obveznik se zahtjevom za mišljenjem Povjerenstva obraća vezano uz pitanje može li ravnatelj Agencije za osiguranje radničkih tražbina biti član upravnog vijeća ustanove ili nadzornog odbora trgovačkih društava u kojima Republika Hrvatska ima većinski paket dionica ili većinski udio, i može li za to primati naknadu.

Obveznik postavlja i pitanje po kojoj osnovi glavni tajnici ministarstava mogu biti članovi ranije navedenih tijela i za to članstvo primati naknadu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., 36/24., u daljnjem tekstu: ZSSI) na 53. sjednici održanoj 14. lipnja 2024. obvezniku daje mišljenje, kako slijedi.

Člankom 3. stavkom 1. podstavkom 45. propisano je da su obveznici, u smislu ovog Zakona, između ostalih i ravnatelji i zamjenici ravnatelja agencija kojima je osnivač Republika Hrvatska.

Uvidom u sudski registar Trgovačkog suda u Zagrebu utvrđeno je da je u sudski registar upisana Agencija za osiguranje radničkih tražbina, OIB 04323472109, čiji osnivač je Republika Hrvatska.

Uvidom u registar obveznika koji ustrojava i vodi Povjerenstvo utvrđeno je kako je Ivan Madunić dužnost ravnatelja Agencije za osiguranje radničkih tražbina u trenutnom mandatu obnaša od 1. lipnja 2020.

Uvidom u rješenje o razrješenju ravnatelja agencije za osiguranje radničkih tražbina KLASA: UP/1080-02/24-02/36 URBROJ: 50301-15/07-24-03 od 29. svibnja 2024. utvrđeno je da je obveznik Ivan Madunić razriješen dužnosti ravnatelja Agencije za osiguranje radničkih tražbina s danom l. lipnja 2024. zbog isteka mandata.

Uvidom u rješenje o imenovanju vršitelja dužnosti ravnatelja agencije za osiguranje radničkih tražbina KLASA: UP/1 080-02/24-01148 URBROJ: 50301-15/07-24-03 od 29. svibnja 2024. utvrđeno je da je obveznik Ivan Madunić imenovan vršiteljem dužnosti ravnatelja Agencije za osiguranje radničkih tražbina s danom 2. lipnja 2024., do provedbe javnog natječaja i imenovanja ravnatelja Agencije za osiguranje radničkih tražbina.

Naime, vršitelj dužnosti imenuje se kako bi se osigurao nesmetan kontinuitet u radu agencije do imenovanja ravnatelja agencije po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja ustanove obveznik u smislu odredbe članka 3. stavka 1. podstavka 45. ZSSI-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja primjenjuju odredbe tog Zakona.

Člankom 22. stavkom 1. Zakona o osiguranju radničkih tražbina („Narodne novine“, broj 70/17., 18/23.) propisano je da poslove Agencije vodi ravnatelj Agencije, dok je stavkom 2. istog članka određeno da ravnatelja Agencije imenuje Vlada na prijedlog ministra nadležnog za rad, a na temelju provedenoga javnog natječaja.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Sukladno članku 18. stavku 2. ZSSI-a obveznik Ivan Madunić ne može biti u nadzornom odboru trgovačkih društava u kojima Republika Hrvatska ima većinski udio, budući da se u konkretnom slučaju ne radi o iznimci propisanoj navedenim člankom koji bi se odnosio na međusobno povezana trgovačka društva, jer Agencija za osiguranje radnih potraživanja nije trgovačko društvo.

Obveznik Ivan Madunić ima pravo biti u najviše do dva upravna vijeća ustanova od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

U odnosu na obveznikov upit u dijelu koji se odnosi glavne tajnike ministarstava, Povjerenstvo ističe da se sukladno zakonskoj odredbi članka 3. stavka 3. ZSSI-a pojedine odredbe ZSSI-a primjenjuju na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Na rukovodeće državne službenike imenovane od strane Vlade Republike Hrvatske u javnom natječaju u obnašanju dužnosti primjenjuju se odredbe članaka 10. - 14. ZSSI-a koje se odnose na dužnost obavještavanja Povjerenstva o imovinskom stanju podnošenjem popunjenog obrasca izvješća te pokretanje postupka zbog utvrđenja moguće povrede ZSSI-a protiv rukovodećeg državnog službenika koji ne ispuni navedenu obvezu, zatim GLAVA III. ZSSI-a kojom je uređen postupak provjere podataka iz podnesenih izvješća i pokretanje postupka zbog kršenja ZSSI-a ako proizlazi nesklad ili nerazmjer između prijavljene imovine i podataka nadležnih tijela.

Također, primjenjuju se i odredbe članaka 48.-50. ZSSI-a koje se odnose na sankcije koje se mogu izreći prilikom utvrđivanja povrede ZSSI-a.

Iz navedenog proizlazi da se druge obveze, zabrane i ograničenja propisane ZSSI-om koje obvezuju dužnosnike iz članka 3. stavaka 1. i 2. ZSSI-a ne primjenjuju na rukovodeće državne službenike, odnosno da ih u obnašanju dužnosti ne obvezuje druge odredbe ZSSI-a.

Stoga rukovodećeg državnog službenika u obnašanju dužnosti glavnog tajnika ministarstva ne obvezuje članak 18. ZSSI-a kojim se dužnosnicima za vrijeme obnašanja dužnosti propisane zabrane i ograničenja u obavljanju funkcije člana upravnog vijeća ustanove ili nadzornog odbora trgovačkog društva te zabrana primanja naknade za članstvo u upravnom vijeću ustanove.

Situacija sukoba interesa i dopuštenost članstva u upravnim ili nadzornim tijelima trgovačkih društava i drugih pravnih osoba državnih službenika za vrijeme trajanja državne službe uređena je člankom 37. Zakona o državnim službenicima („Narodne novine“, 155/23.), za tumačenje kojih odredaba je nadležno Ministarstvo pravosuđa i uprave.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Ivan Madunić, elektroničkom dostavom
2. Objava na internetskoj stranici Povjerenstva
3. Pismohrana